## Pravilnik o mjerilima za određivanje iznosa naknade za sklapanje braka izvan službene prostorije

### NN 202/2003 (27.12.2003.), Pravilnik o mjerilima za određivanje iznosa naknade za sklapanje braka izvan službene prostorije

# ministarstvo pravosuđa, uprave i lokalne samouprave

3221

Na
temelju članka 15. stavka 3. Obiteljskog zakona (»Narodne novine«, broj
116/03), ministrica pravosuđa, uprave i lokalne samouprave donosi

## PRAVILNIK

### o mjerilima za odreĐivanje iznosa naknade za sklapanje braka izvan sluŽbene prostorije

Članak 1.

Ovim se pravilnikom utvrđuje mjerila za određivanje
iznosa posebne naknade koja se plaća za sklapanje braka izvan službene
prostorije (u nastavku teksta: naknada).

Članak 2.

Zahtjev za sklapanje braka izvan službene prostorije
podnosi se matičaru matičnog ureda nadležnog za mjesto u kojemu se brak
namjerava sklopiti.

Članak 3.

Mjerila za određivanja iznosa naknade su:

– udaljenost mjesta sklapanja braka od službene
prostorije;

– vrijeme sklapanja braka;

– sklapanje braka nedjeljom, na blagdane i neradne
dane što su utvrđeni Zakonom o blagdanima, spomendanu i neradnim danima u
Republici Hrvatskoj (»Narodne novine« broj 33/96, 96/01 i 13/02).

Članak 4.

Osnovicu za izračun visine iznosa naknade čini
prosječna bruto plaća po zaposleniku u Republici Hrvatskoj prema posljednjim
službeno objavljenim podacima Državnog zavoda za statistiku u vrijeme prijave
namjere sklapanje braka.

Članak 5.

Ako je mjesto sklapanja braka od službene prostorije
udaljeno do 10 km, naknada se plaća u iznosu od 10% osnovice.

Ako je mjesto sklapanja braka od službene prostorije
udaljeno više od 10 km, naknada se plaća u iznosu od 20% osnovice.

Članak 6.

Ako se brak sklapa u vremenu:

– od 8.00 do 16.00 sati, naknada se plaća u iznosu od
10% osnovice;

– od 16.00 do 20.00 sati, naknada se plaća u iznosu
od 20% osnovice;

– od 20.00 do 22.00 sata, naknada se plaća u iznosu
od 30% osnovice.

Članak 7.

Ako se brak sklapa u nedjelju, na blagdane i u
neradne dane, naknada iz članka 6. ovog pravilnika uvećava se za 100%.

Članak 8.

Ukupan iznos naknade čini zbroj pojedinačnih iznosa
što su utvrđeni prema mjerilima iz članaka 5., 6. i 7. ovog pravilnika.

Iznos naknade utvrđuje matičar kada donosi odluku o
sklapanju braka izvan službene prostorije.

Naknada se uplaćuje u roku od tri dana od dana
donošenja odluke o sklapanju braka izvan službene prostorije.

Članak 9.

Ako se brak sklapa izvan službene prostorije zbog
zdravstvenih razloga nevjeste i ženika, odnosno jednog od njih, iznos naknade
iz članka 8. ovog pravilnika umanjuje se za 50%.

Članak 10.

Naknada se uplaćuje na proračun ureda državne uprave
u županiji odnosno Grada Zagreba na čijem se području brak sklapa te ima
posebnu namjenu.

Sredstva iz stavka 1. ovog članka koriste se za
nabavu odgovarajuće računalne i druge tehničke opreme potrebne za rad matičara
i matičnih ureda, kao što su razna tehnička pomagala u vjenčanoj dvorani, torbe
za nošenje matičnih knjiga izvan službenih prostorija, prikladna odjeća za
matičare, trajna tinta, naliv pera, mikrofilmovi, mikročitači i mikroštampači,
vatrootporni ormari i slično.

Članak 11.

Matičar je dužan dostaviti mjesečno izvješće o
sklopljenim brakovima izvan službene prostorije pomoćniku predstojnika ureda
državne uprave nadležnom za opću upravu, odnosno pročel­niku Gradskog ureda za
opću upravu Grada Zagreba.

Plan korištenja sredstava donosi predstojnik ureda
državne uprave ili po ovlasti predstojnika, pomoćnik predstojnika nadležan za
opću upravu odnosno pročelnik Gradskog ureda za opću upravu Grada Zagreba, uz
suglasnost središnjeg tijela državne uprave nadležnog za poslove osobnih stanja
građana.

Izvješće o izvršenju plana odnosno utrošku ostvarenih
sredstava po utvrđenoj namjeni dostavlja se središnjem tijelu državne uprave
nadležnom za poslove osobnih stanja građana.

Članak 12.

Danom stupanja na snagu ovog pravilnika prestaje
važiti Pravilnik o mjerilima za određivanje iznosa naknade za sklapanje braka
izvan službene prostorije (»Narodne novine«, broj 53/99).

Članak 13.

Ovaj pravilnik stupa na snagu osmog dana nakon objave
u »Narodnim novinama«.

Klasa: 223-01/03-01/83
Urbroj: 514-09-04/1-03-1
Zagreb, 5. prosinca 2003.

Ministrica
**Ingrid Antičević Marinović**, v. r.

Pravilnik, NN 202/2003-3221